b'\n_START_ARTICLE_\nAnt\xc3\xa0rtida\n_START_SECTION_\nHist\xc3\xb2ria\n_START_PARAGRAPH_\nFa uns 2.500 anys els grecs ja parlaven de l\'Ant\xc3\xa0rtida, especulant sobre la seva exist\xc3\xa8ncia. Des de temps de Claudi Ptolemeu (segle I) es va suggerir l\'exist\xc3\xa8ncia d\'una Terra Australis, un vast continent a l\'extrem sud per a preservar la simetria de totes les terres  del m\xc3\xb3n. _NEWLINE_Les representacions d\'una gran massa de terra del sud eren comunes en els mapes turcs del segle XVI, com el mapa de Piri Reis. Fins i tot al segle XVII, quan els exploradors ja havien descobert que Am\xc3\xa8rica del Sud i Austr\xc3\xa0lia no formaven part de la llegend\xc3\xa0ria \xc2\xabAnt\xc3\xa0rtida\xc2\xbb, els ge\xc3\xb2grafs creien que el continent era molt m\xc3\xa9s gran del que \xc3\xa9s en realitat. _NEWLINE_Els mapes europeus van seguir mostrant aquesta hipot\xc3\xa8tica terra fins que el Capit\xc3\xa0 James Cook, amb el vaixells Resolution i Aventura, va creuar el Cercle polar ant\xc3\xa0rtic el 17 de gener de 1773, el desembre de 1773 i novament el gener de 1774. Cook, de fet, va arribar a uns 120 quil\xc3\xb2metres de la costa ant\xc3\xa0rtica abans de retirar-se a la vista del camp de gel, el gener de 1773. Les primeres observacions confirmades de l\'Ant\xc3\xa0rtida, el 1820, corresponen a les tripulacions dels vaixells capitanejats per Fabian Gottlieb von Bellingshausen (un capit\xc3\xa0 de l\'Armada Imperial Russa), Edward Bransfield (un capit\xc3\xa0 de la Royal Navy), i Nathaniel Palmer (un navegant americ\xc3\xa0 que havia salpat de Stonington, Connecticut), segons han confirmat la Fundaci\xc3\xb3 Nacional per a la Ci\xc3\xa8ncia, la NASA, la Universitat de Calif\xc3\xb2rnia, San Diego, i altres fonts. Von Bellingshausen va veure l\'Ant\xc3\xa0rtida el 27 de gener de 1820, tres dies abans que Bransfield, i deu mesos abans que Palmer ho fes al novembre de 1820. Aquell dia els dos vaixells de l\'expedici\xc3\xb3 dirigida per Von Bellingshausen i Mikha\xc3\xafl Petr\xc3\xb3vitx L\xc3\xa0zarev van arribar a un punt a 32 quil\xc3\xb2metres de l\'Ant\xc3\xa0rtida continental i va veure els camps de gel. El primer desembarcament documentat sobre l\'Ant\xc3\xa0rtida \xc3\xa9s el del navegant americ\xc3\xa0 John Davis que sembla que arrib\xc3\xa0 a terra ferma a l\'Ant\xc3\xa0rtida Occidental el 7 de febrer de 1821, encara que alguns historiadors mantenen controv\xc3\xa8rsies sobre aquest fet. _NEWLINE_El desembre de 1839, l\'Expedici\xc3\xb3 d\'Exploraci\xc3\xb3 americana del 1838-1842, tamb\xc3\xa9 anomenada "Expedici\xc3\xb3 Wilkes", organitzada per iniciativa de la Marina dels Estats Units, salp\xc3\xa0 de Sydney, Austr\xc3\xa0lia, cap a l\'Oce\xc3\xa0 Ant\xc3\xa0rtic i va comunicar el descobriment d\'un continent ant\xc3\xa0rtic a l\'oest de les Illes Balleny. Aquest part de l\'Ant\xc3\xa0rtida va ser anomenada m\xc3\xa9s tard la "Terra de Wilkes". _NEWLINE_L\'explorador James Clark Ross, el 1841, va travessar el que ara es coneix com el mar de Ross i va descobrir l\'Illa de Ross. Va navegar al llarg d\'un enorme mur de gel que m\xc3\xa9s tard va ser denominat la barrera de gel de Ross. El Mont Erebus i el Mont Terror van ser nomenats aix\xc3\xad pels dos vaixells de la seva expedici\xc3\xb3: HMS Erebus i HMS Terror. Tamb\xc3\xa9 cal citar Mercator Cooper que va desembarcar a l\'Ant\xc3\xa0rtida Oriental el 26 de gener de 1853. _NEWLINE_ _NEWLINE_Durant l\'Expedici\xc3\xb3 Nimrod dirigida per Ernest Shackleton el 1907, l\'equip liderat per T. Edgeworth David W. es va convertir en el primer a ascendir al Mont Erebus, i en arribar al Pol Sud Magn\xc3\xa8tic. Douglas Mawson, qui va dirigir l\'expedici\xc3\xb3 del pol magn\xc3\xa8tic en el seu perill\xc3\xb3s retorn, va passar a dirigir diverses expedicions fins que es van jubilar el 1931. A m\xc3\xa9s, el mateix Shackleton i tres membres de l\'expedici\xc3\xb3 van fer diverses prim\xc3\xadcies entre desembre de 1908 i febrer de 1909: varen ser els primers homes a travessar la barrera de gel de Ross, els primers a travessar les muntanyes Transant\xc3\xa0rtiques (a trav\xc3\xa9s de la glacera Beardmore), i els primers a posar peu al sud de l\'altipl\xc3\xa0 polar. Una expedici\xc3\xb3 dirigida per l\'explorador polar noruec Roald Amundsen amb la nau Fram es va convertir en la primera a arribar al Pol Sud el 14 de desembre de 1911, utilitzant una ruta a trav\xc3\xa9s de la Badia Balenes i la glacera Axel Heiberg. Un mes despr\xc3\xa9s, la malaurada Expedici\xc3\xb3 de Scott va assolir el pol. _NEWLINE_Richard Evelyn Byrd va realitzar diversos viatges a l\'Ant\xc3\xa0rtida, per\xc3\xb2 en avi\xc3\xb3, en els anys 1930 i 1940. Se li atribueix el desplegament de transports terrestres mecanitzats en el continent i la realitzaci\xc3\xb3 d\'una \xc3\xa0mplia investigaci\xc3\xb3 geol\xc3\xb2gica i biol\xc3\xb2gica. No obstant aix\xc3\xb2, no va ser fins al 31 d\'octubre de 1956 que es va tornar a trepitjar el Pol Sud per segon cop; aquell dia un grup de la Marina dels Estats Units dirigits per l\'almirall George J. Dufek va aconseguir aterrar un avi\xc3\xb3 amb \xc3\xa8xit. _NEWLINE_La primera persona que va arribar fins a l\'Ant\xc3\xa0rtida navegant a vela en solitari, fou el neozeland\xc3\xa8s David Henry Lewis, que ho aconsegu\xc3\xad en un veler de 10 metres anomenat Ice Bird._NEWLINE_Des de gener de 2017 un fragment de 5.000 kil\xc3\xb2metres quadrats aproximadament se solt\xc3\xa0 en juliol del mateix any.\n_START_SECTION_\nGeografia\n_START_PARAGRAPH_\nAmb 14.107.637 km\xc2\xb2, \xc3\xa9s considerat el sis\xc3\xa8 continent de la Terra at\xc3\xa8s que sota l\'espessa capa de gel hi ha s\xc3\xb2l._NEWLINE_La regi\xc3\xb3 Ant\xc3\xa0rtica engloba des dels 60\xc2\xb0 de latitud sud i cont\xc3\xa9 l\'oce\xc3\xa0 Ant\xc3\xa0rtic, arxip\xc3\xa8lags, illes i el continent, el qual t\xc3\xa9 una forma gaireb\xc3\xa9 circular de 4.500 quil\xc3\xb2metres de di\xc3\xa0metre i es troba gaireb\xc3\xa9 tot ell al sud del cercle polar ant\xc3\xa0rtic. Presenta dues pronunciades entrades que formen una estreta pen\xc3\xadnsula en forma de "S", projectada sobre l\'extrem austral del continent sud-americ\xc3\xa0. _NEWLINE_El seu extrem nord a la Pen\xc3\xadnsula Ant\xc3\xa0rtica es troba a nom\xc3\xa9s 1.000 km de Sud-am\xc3\xa8rica, mentre que les dist\xc3\xa0ncies de les costes m\xc3\xa9s properes respecte a \xc3\x80frica s\xc3\xb3n de 3.800 km, de Tasm\xc3\xa0nia 2.530 km, d\'Austr\xc3\xa0lia uns 3.135 km i de Nova Zelanda 2.200 km. _NEWLINE_Es divideix en Ant\xc3\xa0rtida Occidental o Menor, que \xc3\xa9s la part m\xc3\xa9s petita, i Ant\xc3\xa0rtida Oriental o Major, que representa la resta del continent. Ambdues zones es troben parcialment separades per una depressi\xc3\xb3 que s\'ubica entre el mar de Weddell i el mar de Ross. Aquesta depressi\xc3\xb3, coneguda com a Ant\xc3\xa0rtida enfonsada, \xc3\xa9s una gran conca subglacial delimitada a l\'oest pels Antartandes i les muntanyes Ellsworth, a l\'est per les muntanyes Transant\xc3\xa0rtiques, i al sud per l\'altipl\xc3\xa0 Polar. S\'ha especulat que aquest enfonsament que la situa alguns metres sota el nivell del mar sigui a causa de l\'enorme pes del gel que t\xc3\xa9 gruixos de m\xc3\xa9s de 2.000 metres. A l\'est del mar de Ross i l\'oest del mar de Weddell, els dos mars m\xc3\xa9s importants i que m\xc3\xa9s penetren cap al Pol Sud, es troba la resta del continent. _NEWLINE_El Pol Sud d\'inaccessibilitat s\'ubica a l\'Ant\xc3\xa0rtida, relativament a prop del Pol Sud geogr\xc3\xa0fic. Aquest punt d\'inaccessibilitat \xc3\xa9s el de m\xc3\xa9s dif\xc3\xadcil acc\xc3\xa9s de tots els del planeta i s\'ubica a la coordenades (82\xc2\xb0\xc2\xa058\xe2\x80\xb2\xc2\xa0S, 54\xc2\xb0\xc2\xa040\xe2\x80\xb2\xc2\xa0E). A una al\xc3\xa7ada de 3718\xc2\xa0msnm, s\'ha ubicat la base russa Vostok. _NEWLINE_A l\'Ant\xc3\xa0rtida es troben diverses serralades, la majoria d\'elles cobertes per l\'inlandsis aflorant a\xc3\xaflladament en forma de nunataks. Per la seva extensi\xc3\xb3 la serralada m\xc3\xa9s prolongada \xc3\xa9s la de les muntanyes Transant\xc3\xa0rtiques, encara que les majors altituds es registren en els Antartandes, especialment el Mass\xc3\xads Vinson, el pic m\xc3\xa9s alt de l\'Ant\xc3\xa0rtida amb 4.892 metres, ubicat a les muntanyes Ellsworth. Entre els Antartandes (els quals estan ubicats gaireb\xc3\xa9 a les costes m\xc3\xa9s occidentals i recorrent la Pen\xc3\xadnsula Ant\xc3\xa0rtica) i les muntanyes Transant\xc3\xa0rtiques, s\'ubiquen serralades interm\xc3\xa8dies com les muntanyes Pensacola i les muntanyes Ellsworth. Ja a les proximitats del Pol Sud s\'eleva l\'altipl\xc3\xa0 Polar que t\xc3\xa9 com a annex una important serralada, la Gamburtsev, gaireb\xc3\xa9 totalment coberta pel gel. La majoria de les serralades o muntanyes de l\'Ant\xc3\xa0rtida es troben en les vores del crat\xc3\xb3 prec\xc3\xa0mbric de l\'Ant\xc3\xa0rtida Oriental; entre aquests es troben les muntanyes (serralades) Sor Rondane (la cimera \xc3\xa9s el Verterkaka de 3630\xc2\xa0msnm), Napier, Wholthat, Admiralty, Horlick, M\xc3\xbchgllg-Hoffmann, de la Reina Maud, Britannia, etc. D\'altra banda existeixen gegantines muntanyes de gel com el Domo A que arriba als 4.093 metres sobre el nivell del mar, i sastruguis (esp\xc3\xa8cies de "dunes" de gel i neu)._NEWLINE_En aquestes serralades existeix activitat volc\xc3\xa0nica com s\'evidencia en el mont Erebus, un volc\xc3\xa0 actiu situat a la costa oriental de l\'illa Ross amb una elevaci\xc3\xb3 de 3.794 metres sobre el nivell del mar. \xc3\x89s el m\xc3\xa9s austral dels volcans actius de la Terra. Un altre volc\xc3\xa0 fam\xc3\xb3s es troba a Illa Decepci\xc3\xb3, que \xc3\xa9s conegut per una gran erupci\xc3\xb3 produ\xc3\xafda l\'any 1970. S\xc3\xb3n freq\xc3\xbcents erupcions menors i flux de lava que s\'han pogut observar en els darrers anys. Existeixen altres volcans inactius que podrien activar-se. El 2004, investigadors nord-americans i canadencs van detectar un volc\xc3\xa0 submar\xc3\xad a la pen\xc3\xadnsula Ant\xc3\xa0rtica i proves m\xc3\xa9s recents indiquen que aquest volc\xc3\xa0 sense nom pot estar actiu._NEWLINE_El gener de 2008, els cient\xc3\xadfics del British Antarctic Survey dirigits per Hugh Corr i David Vaughan, informaven al diari Nature Geoscience que fa 2.200 anys, un volc\xc3\xa0 va fer erupci\xc3\xb3 per sota de la capa de gel de l\'Ant\xc3\xa0rtida; aquestes dades les varen obtenir basant-se en prospeccions a\xc3\xa8ries d\'imatges de radar. La cendra volc\xc3\xa0nica procedent de l\'erupci\xc3\xb3 m\xc3\xa9s gran de l\'Ant\xc3\xa0rtida dels darrers 10.000 anys, es va trobar dipositada a la superf\xc3\xadcie de gel sota les muntanyes Hudson, a prop de la glacera Pine Island.\n_START_SECTION_\nHist\xc3\xb2ria geol\xc3\xb2gica i paleontol\xc3\xb2gica\n_START_PARAGRAPH_\nAra fa m\xc3\xa9s de 170\xc2\xa0milions d\'anys, l\'Ant\xc3\xa0rtida estava unida a l\'\xc3\x8dndia, \xc3\x80frica, Austr\xc3\xa0lia i Am\xc3\xa8rica del Sud, formant el supercontinent anomenat Gondwana. En fragmentar-se Gondwana, els continents es van anar despla\xc3\xa7ant i fa uns 25 milions d\'anys van deixar a\xc3\xafllat al pol sud el que actualment \xc3\xa9s l\'Ant\xc3\xa0rtida. D\'acord amb la teoria de la tect\xc3\xb2nica de plaques, \xc3\xa9s f\xc3\xa0cil observar que, antigament, el continent americ\xc3\xa0 i l\'ant\xc3\xa0rtic estaven units per la zona que conforma la Terra del Foc, zona actualment disgregada, i es va formar el que s\'anomena pen\xc3\xadnsula Ant\xc3\xa0rtica.\n_START_SECTION_\nPaleozoic (540-250\xc2\xa0milions d\'anys)\n_START_PARAGRAPH_\nDurant el Cambri\xc3\xa0, Gondwana tenia un clima suau. L\'Ant\xc3\xa0rtida oest estava situada parcialment a l\'hemisferi nord, i durant aquest per\xc3\xadode es van acumular grans quantitats de gresos, calc\xc3\xa0ria i esquistos. L\'Ant\xc3\xa0rtida est era a l\'equador, on trilobits i altres invertebrats habitaven el fons mar\xc3\xad tropical. Al comen\xc3\xa7ament del per\xc3\xadode Devoni\xc3\xa0 (416 crons), Gondwana estava situada a latituds m\xc3\xa9s meridionals i el clima era m\xc3\xa9s fresc, encara que s\'hi han trobat f\xc3\xb2ssils de plantes terrestres d\'aquell per\xc3\xadode. En el que actualment s\xc3\xb3n les muntanyes d\'Ellsworth, Horlick i Pensacola s\'hi van dipositar sorra i llims. La glaciaci\xc3\xb3 va comen\xc3\xa7ar al final del per\xc3\xadode Devoni\xc3\xa0 (360\xc2\xa0milions d\'anys), en centrar-se Gondwana al voltant del Pol Sud i refredar-se el clima. Tanmateix, hi van quedar plantes. Durant el per\xc3\xadode Permi\xc3\xa0, la vida vegetal va estar dominada per plantes dels tipus de les falgueres, com Glossopteris, que creixia als aiguamolls. Gradualment aquests aiguamolls es van convertir en dip\xc3\xb2sits de carb\xc3\xb3 a les muntanyes Transant\xc3\xa0rtiques. Cap al final del Permi\xc3\xa0, la zona es va anar escalfant, evolucionant cap a un clima sec i m\xc3\xa9s c\xc3\xa0lid a bona part de Gondwana.\n_START_SECTION_\nMesozoic (250-65 milions d\'anys)\n_START_PARAGRAPH_\nCom a resultat del continu escalfament, els casquets glacials polars es van fondre i bona part de Gondwana es va convertir en un desert. A l\'Ant\xc3\xa0rtida oriental s\'hi van establir els pteridospermatofitins, i una gran part dels gresos i esquistos existents correspon a aquest per\xc3\xadode. La pen\xc3\xadnsula Ant\xc3\xa0rtica es va comen\xc3\xa7ar a formar durant el per\xc3\xadode Jur\xc3\xa0ssic (206-146 milions d\'anys), i les illes van anar apareixent a l\'oce\xc3\xa0 de manera gradual. Durant aquest per\xc3\xadode van ser abundants plantes com els ginkgos i els cicadofitins, comho  eren tamb\xc3\xa9 r\xc3\xa8ptils com el listrosaure. Durant tot el Cretaci (146-65 milions d\'anys), a l\'Ant\xc3\xa0rtida occidental hi van predominar els boscos de con\xc3\xadferes; Nothofagus va comen\xc3\xa7ar a implantar-se cap al final d\'aquest per\xc3\xadode. Els ammonits eren comuns als mars del voltant de l\'Ant\xc3\xa0rtida, i els dinosaures tamb\xc3\xa9 hi eren presents, si b\xc3\xa9 nom\xc3\xa9s dos g\xc3\xa8neres de dinosaures ant\xc3\xa0rtics (el criolofosaure, del mont Kirkpatrick, i Antarctopelta) han estat identificats. Va ser durant aquest per\xc3\xadode que va comen\xc3\xa7ar la divisi\xc3\xb3 de Gondwana.\n_START_SECTION_\nDesgel de Gondwana (160-23 milions d\'anys)\n_START_PARAGRAPH_\n\xc3\x80frica es va separar de l\'Ant\xc3\xa0rtida fa uns 160\xc2\xa0milions d\'anys, seguida pel subcontinent indi al comen\xc3\xa7ament del Cretaci (sobre uns 125 milions d\'anys). Fa uns 65 milions d\'anys, l\'Ant\xc3\xa0rtida (llavors connectada a Austr\xc3\xa0lia) encara tenia un clima tropical-subtropical, amb una fauna marsupial. Fa uns 40\xc2\xa0milions d\'anys, Austr\xc3\xa0lia-Nova Guinea es va separar de l\'Ant\xc3\xa0rtida; un corrent latitudinal va a\xc3\xafllar l\'Ant\xc3\xa0rtida d\'Austr\xc3\xa0lia, i aix\xc3\xad van apar\xc3\xa8ixer els primers gels. Al voltant de 23 cron, el passatge de Drake es va obrir entre l\'Ant\xc3\xa0rtida i Am\xc3\xa8rica del Sud, i va fer possible l\'exist\xc3\xa8ncia del corrent circumpolar ant\xc3\xa0rtic. El gel es va estendre, substituint els boscos que cobrien el continent, fins que ara fa uns 15 milions d\'anys, el continent va quedar cobert totalment pel gel. El casquet glacial ant\xc3\xa0rtic va assolir la seva mida actual fa al voltant de 6 milions d\'anys.\n_START_SECTION_\nGeologia actual\n_START_PARAGRAPH_\nL\'estudi geol\xc3\xb2gic de l\'Ant\xc3\xa0rtida ha estat en gran manera obstaculitzat pel fet que gaireb\xc3\xa9 tot el continent est\xc3\xa0 cobert permanentment amb una capa gruixuda de gel. Tanmateix, noves tecnologies com la teledetecci\xc3\xb3, radar penetrant de terra i les imatges satel\xc2\xb7litals han comen\xc3\xa7at a revelar les estructures que hi ha sota el gel._NEWLINE_Geol\xc3\xb2gicament, l\'Ant\xc3\xa0rtida oest s\'assembla a la serralada americana dels Andes. La pen\xc3\xadnsula Ant\xc3\xa0rtica es va formar per l\'aixecament i metamorfisme de sediments del llit mar\xc3\xad durant el final del Paleozoic i el principi del Mesozoic. Aquests sediments elevats varen estar acompanyats per expulsions de roques \xc3\xadgnies i episodis de vulcanisme. Les roques m\xc3\xa9s comunes a l\'Ant\xc3\xa0rtida occidental s\xc3\xb3n andesita i riolita, formacions volc\xc3\xa0niques del per\xc3\xadode Jur\xc3\xa0ssic. Hi ha proves d\'activitat volc\xc3\xa0nica a la terra de Marie Byrd i l\'illa d\'Alexandre I, fins i tot despr\xc3\xa9s que la capa de gel s\'hagu\xc3\xa9s format. L\'\xc3\xbanica \xc3\xa0rea diferent a l\'Ant\xc3\xa0rtida occidental \xc3\xa9s la regi\xc3\xb3 de les muntanyes Ellsworth, on l\'estratigrafia \xc3\xa9s m\xc3\xa9s similar a la part oriental del continent._NEWLINE_ _NEWLINE_L\'Ant\xc3\xa0rtida est geol\xc3\xb2gicament \xc3\xa9s molt variada, i la seva exist\xc3\xa8ncia es remunta al per\xc3\xadode precambri\xc3\xa0, amb algunes roques formades fa m\xc3\xa9s de 3.000\xc2\xa0milions d\'anys. Est\xc3\xa0 composta per una plataforma de roca metam\xc3\xb2rfica i \xc3\xadgnia que \xc3\xa9s la base de l\'escut continental. Sobre aquesta base hi ha diverses roques m\xc3\xa9s modernes, com gres llims carb\xc3\xb3 i esquist, material dipositat durant els per\xc3\xadodes Devoni\xc3\xa0 i Jur\xc3\xa0ssic per a formar les muntanyes Transant\xc3\xa0rtiques. En \xc3\xa0rees costaneres com Shackleton Range i Terra de Vict\xc3\xb2ria s\'han produ\xc3\xaft algunes falles geol\xc3\xb2giques._NEWLINE_El principal recurs mineral del continent \xc3\xa9s el carb\xc3\xb3. Va ser detectat prop de la glacera Beardmore per Frank Wild, membre de l\'expedici\xc3\xb3 Nimrod, i recentment s\'ha trobat carb\xc3\xb3 de baix grau a moltes parts de les muntanyes Transant\xc3\xa0rtiques. Les muntanyes del Pr\xc3\xadncep Carles contenen dip\xc3\xb2sits significatius de mineral de ferro. Els recursos m\xc3\xa9s valuosos de l\'Ant\xc3\xa0rtida s\xc3\xb3n al mar, prop de la costa; el 1973 es va trobar petroli i gas natural al mar de Ross. Pel Protocol sobre el Tractat de Protecci\xc3\xb3 Ambiental a l\'Ant\xc3\xa0rtic est\xc3\xa0 prohibida l\'explotaci\xc3\xb3 de tots els recursos minerals; aquesta prohibici\xc3\xb3 est\xc3\xa0 pactada fins a l\'any 2048.\n_START_SECTION_\nEl clima ant\xc3\xa0rtic\n_START_PARAGRAPH_\nLa temperatura mitjana d\'aquesta regi\xc3\xb3 \xc3\xa9s de -17 graus Celsius, i la m\xc3\xa9s baixa es va observar al Dome Argus el 10 d\'agost del 2010, amb 93,2\xc2\xa0\xc2\xb0C sota zero, la temperatura m\xc3\xa9s baixa registrada a la superf\xc3\xadcie de la Terra. Aquestes baixes temperatures es deuen no nom\xc3\xa9s al seu empla\xc3\xa7ament geogr\xc3\xa0fic del continent en la zona polar, sin\xc3\xb3 a la seva gran al\xc3\xa7ada mitjana i la poca radiaci\xc3\xb3 solar que rep aquesta regi\xc3\xb3. A m\xc3\xa9s a m\xc3\xa9s, entre el 80 i el 90% de la radiaci\xc3\xb3 que rep l\'Ant\xc3\xa0rtida \xc3\xa9s reflectida pel gel novament cap a l\'espai, evitant l\'escalfament de la superf\xc3\xadcie polar. Per contra, la temperatura m\xc3\xa9s c\xc3\xa0lida es va registrar a la Base Esperanza el 24 de mar\xc3\xa7 de 2015, quan el term\xc3\xb2metre va marcar 17,5 \xc2\xb0C. L\'Ant\xc3\xa0rtida \xc3\xa9s considerada el lloc m\xc3\xa9s vent\xc3\xb3s del planeta, si b\xc3\xa9 les velocitats puntuals m\xc3\xa9s fortes es produeixen als tornados de Nord-am\xc3\xa8rica._NEWLINE_Durant l\'estiu, el continent ant\xc3\xa0rtic t\xc3\xa9 una superf\xc3\xadcie de 14 milions de quil\xc3\xb2metres quadrats per\xc3\xb2 a l\'hivern, el mar que el voreja es congela i la seva superf\xc3\xadcie arriba fins als 30 milions de quil\xc3\xb2metres quadrats (cosa que el converteix en el quart continent en extensi\xc3\xb3). Aquesta caracter\xc3\xadstica que es repeteix anualment amb el canvi d\'estacions l\'ha fet \xc3\xa9sser anomenat el "Continent Polsant"._NEWLINE_En ple estiu, els dies a l\'Ant\xc3\xa0rtida tenen llum gaireb\xc3\xa9 les 24 hores del dia, per\xc3\xb2 en canvi a l\'hivern, els dies romanen en una perllongada penombra. Aix\xc3\xb2 \xc3\xa9s a causa que l\'eix de rotaci\xc3\xb3 de la Terra est\xc3\xa0 inclinat respecte al Pla de l\'\xc3\xb2rbita de la Terra al voltant del Sol.\n_START_SECTION_\nFauna\n_START_PARAGRAPH_\nEntre les formes de vida invertebrada hi ha \xc3\xa0cars, polls, nematodes, tard\xc3\xadgrads, rot\xc3\xadfers, krill ant\xc3\xa0rtic i col\xc2\xb7l\xc3\xa8mbols. El mosquit no volador Belgica antarctica, que nom\xc3\xa9s mesura entre 6 i 12 mm, \xc3\xa9s el m\xc3\xa9s gran dels animals genu\xc3\xafnament terrestres de l\'Ant\xc3\xa0rtida. L\'abril de 2009 es va anunciar el descobriment d\'un ecosistema subglacial d\'extrem\xc3\xb2fils que sobreviuen sense oxigen a Blood Falls._NEWLINE_ _NEWLINE_A l\'Ant\xc3\xa0rtida hi viuen pocs vertebrats terrestres. El petrell de les neus \xc3\xa9s un dels tres ocells que crien exclusivament a l\'Ant\xc3\xa0rtida. _NEWLINE_Existeix una \xc3\xa0mplia varietat d\'animals marins que depenen, directament o indirecta, del fitopl\xc3\xa0ncton. La vida marina ant\xc3\xa0rtica inclou ping\xc3\xbcins, rorquals blaus, orques, calamars colossals i foques. El ping\xc3\xbc\xc3\xad emperador \xc3\xa9s l\'\xc3\xbanic ping\xc3\xbc\xc3\xad que cria durant l\'hivern a l\'Ant\xc3\xa0rtida, mentre el ping\xc3\xbc\xc3\xad d\'Adelia cria molt m\xc3\xa9s al sud que cap altre ping\xc3\xbc\xc3\xad. El ping\xc3\xbc\xc3\xad salta-roques t\xc3\xa9 plomes distintives al voltant dels ulls, donant l\'aspecte de pestanyes elaborades. El ping\xc3\xbc\xc3\xad reial, el ping\xc3\xbc\xc3\xad de cara blanca i el ping\xc3\xbc\xc3\xad de corona blanca tamb\xc3\xa9 crien a l\'Ant\xc3\xa0rtic._NEWLINE_La foca marina ant\xc3\xa0rtica va ser intensament ca\xc3\xa7ada als segles XVIII i XIX per la seva pell per part dels ca\xc3\xa7adors dels Estats Units i el Regne Unit. La foca de Weddell \xc3\xa9s una "foca aut\xc3\xa8ntica", anomenada aix\xc3\xad per Sir James Weddell, comandant d\'expedicions de ca\xc3\xa7a brit\xc3\xa0niques al mar de Weddell. _NEWLINE_L\'aprovaci\xc3\xb3 de l\'Acta de Conservaci\xc3\xb3 de l\'Ant\xc3\xa0rtic per part dels EUA comporta certes restriccions en les seves activitats al continent. La introducci\xc3\xb3 de plantes alienes o animals pot comportar una pena criminal, aix\xc3\xad com l\'extracci\xc3\xb3 de qualsevol esp\xc3\xa8cie ind\xc3\xadgena. La sobrepesca de krill, que t\xc3\xa9 un paper clau en l\'ecosistema ant\xc3\xa0rtic, va conduir les autoritats a promulgar regulacions sobre la pesca. La Convenci\xc3\xb3 per a la Conservaci\xc3\xb3 de Recursos de la Vida Marina Ant\xc3\xa0rtica (CCAMLR), un tractat que va entrar en vigor el 1980, exigeix que les regulacions que gestionen totes les pesqueres de l\'Oce\xc3\xa0 Ant\xc3\xa0rtic considerin els efectes potencials sobre tot l\'ecosistema ant\xc3\xa0rtic. Malgrat aquestes normatives, la pesca irregular i il\xc2\xb7legal, especialment de llu\xc3\xa7 negre (comercialitzat als EUA com a llobarro xil\xc3\xa8), roman un problema seri\xc3\xb3s. La pesca il\xc2\xb7legal de llu\xc3\xa7 negre ha augmentat, amb una estimaci\xc3\xb3 de 32.000 tones el 2000. _NEWLINE_Durant l\'Any Polar Internacional, es va iniciar un cens sobre la vida marina en qu\xc3\xa8 van participar uns 500 investigadors i que es publicar\xc3\xa0 el 2010. La investigaci\xc3\xb3 \xc3\xa9s part del Cens de Vida Marina global (CoML) i ha perm\xc3\xa8s alguns descobriments notables. M\xc3\xa9s de 235 organismes marins viuen a les dues regions polars, havent superat els 12 000 km que els separen. Els animals grans com alguns cetacis i els ocells fan el viatge d\'anada i tornada anualment. M\xc3\xa9s sorprenent s\xc3\xb3n formes petites de vida com els cogombres de mar i alguns mol\xc2\xb7luscs que es poden trobar als dos oceans polars. Diversos factors poden ajudar en aquesta distribuci\xc3\xb3 - temperatures bastant uniformes de l\'oce\xc3\xa0 profund als pols i l\'equador que no difereixen m\xc3\xa9s de 5 \xc2\xb0C, i els sistemes principals actuals o circulaci\xc3\xb3 termohalina que transport ous i larves._NEWLINE_Baix m\xc3\xa9s de 180 metres baix la superf\xc3\xadcie es van descobrir un amf\xc3\xadpode (Lysianassidae), a la capa de Ross.\n_START_SECTION_\nPres\xc3\xa8ncia de l\'\xc3\xa9sser hum\xc3\xa0\n_START_PARAGRAPH_\nL\'Ant\xc3\xa0rtida \xc3\xa9s l\'\xc3\xbanic continent que no t\xc3\xa9 pas poblaci\xc3\xb3 humana nadiua. Encara hi ha dubtes per esclarir sobre quins exploradors foren els primers a descobrir part del continent. Les Illes Shetland del Sud foren albirades ja per navegants espanyols al segle XVI per\xc3\xb2 daten els primers registres confirmats de la fi del segle XVIII. Els primers homes que visitaren aquest continent a principis del segle XIX foren ca\xc3\xa7adors de foques i balenes, que restaven el temps necessari per les seves activitats de recol\xc2\xb7lecci\xc3\xb3 i despr\xc3\xa9s sortien abans de l\'hivern polar._NEWLINE_\xc3\x89s un continent deshabitat, exceptuant els equips de cient\xc3\xadfics i militars de diversos pa\xc3\xafsos que reclamen sectors de les terres ant\xc3\xa0rtiques, al\xc2\xb7legant drets de proximitat geogr\xc3\xa0fica, de descobriment o d\'ocupaci\xc3\xb3 continuada.\n_START_SECTION_\nEconomia\n_START_PARAGRAPH_\nEncara que s\'ha trobat carb\xc3\xb3, hidrocarburs, ferro, plat\xc3\xad, coure, crom, n\xc3\xadquel, or i altres minerals, no ha estat en quantitats prou grans com per ser explotats. El 1991 Protocol sobre el Tractat de Protecci\xc3\xb3 Ambiental a l\'Ant\xc3\xa0rtic tamb\xc3\xa9 va restringir la lluita pels recursos. El 1998, es va arribar a un acord per posar una prohibici\xc3\xb3 indefinida a la mineria -a revisar el 2048-, la posterior limitaci\xc3\xb3 al desenvolupament econ\xc3\xb2mic i explotaci\xc3\xb3. L\'activitat econ\xc3\xb2mica prim\xc3\xa0ria \xc3\xa9s la captura i comer\xc3\xa7 en alta mar de peix. Les pesqueres ant\xc3\xa0rtiques varen declarar captures per 112,934 tones en tot l\'any 2000._NEWLINE_Les \xe2\x80\x9cexpedicions tur\xc3\xadstiques\xe2\x80\x9d a petita escala han existit des de 1957 i actualment estan subjectes al Protocol sobre el Tractat de Protecci\xc3\xb3 Ambiental, per\xc3\xb2 de fet estan autoregulats per l\'Associaci\xc3\xb3 Internacional de Tour Operadors de l\'Ant\xc3\xa0rtida (IAATO). No tots els vaixells vinculats amb el turisme ant\xc3\xa0rtic s\xc3\xb3n membres d\'IAATO, per\xc3\xb2 els membres d\'IAATO suposen el 95% de l\'activitat tur\xc3\xadstica. El viatge es realitza majorit\xc3\xa0riament en vaixells petits o mitjans, centrant-se en localitzacions esc\xc3\xa8niques espec\xc3\xadfiques amb concentracions accessibles de fauna aut\xc3\xb2ctona. Un total de 37.506 turistes varen visitar-la durant l\'estiu austral 2006-2007 arribant, gaireb\xc3\xa9 tothom, en vaixells comercials. Es preveu un augment per sobre de 80.000 pel 2010. Recentment s\'ha suscitat preocupaci\xc3\xb3 sobre els potencials efectes adversos sobre el medi ambient i els ecosistemes provocats per l\'aflu\xc3\xa8ncia de visitants. Alguns ecologistes i cient\xc3\xadfics han fet una crida per una regulaci\xc3\xb3 m\xc3\xa9s estricta per als vaixells i quotes al turisme. La resposta inicial dels membres del Tractat Ant\xc3\xa0rtic ha estat desenvolupar, a trav\xc3\xa9s del seu Comit\xc3\xa8 per a la Protecci\xc3\xb3 Ambiental i en associaci\xc3\xb3 amb IAATO, una \xe2\x80\x9cguia de bones pr\xc3\xa0ctiques\xe2\x80\x9d fixant els l\xc3\xadmits, els espais tancats o restringits dels llocs m\xc3\xa9s freq\xc3\xbcentment visitats. Els vols d\'observaci\xc3\xb3 de l\'Ant\xc3\xa0rtida (sense aterratge) operaven des d\'Austr\xc3\xa0lia i Nova Zelanda fins al fatal accident del vol 901 de l\'Air New Zealand el 1979 al Mont Erebus, on van morir els 257 passatgers. Qantas va reprendre els vols comercials a l\'Ant\xc3\xa0rtida des d\'Austr\xc3\xa0lia a mitjans dels 1990.\n_START_SECTION_\nTransport\n_START_PARAGRAPH_\nEl transport al continent s\'ha transformat des dels exploradors que creuaven a peu remotes \xc3\xa0rees a\xc3\xafllades de l\'Ant\xc3\xa0rtida fins a millors solucions mitjan\xc3\xa7ant tecnologies que permeten un transport m\xc3\xa9s efica\xc3\xa7 i m\xc3\xa9s r\xc3\xa0pid per terra i predominantment per avi\xc3\xb3 i mar. S\'ha prohibit l\'\xc3\xbas de gossos per a tirar trineus seguint el criteri que els gossos s\xc3\xb3n una esp\xc3\xa8cie aliena a l\'Ant\xc3\xa0rtida. Les vagonetes el\xc3\xa8ctriques utilitzades en lloc dels gossos estan en desavantatge, ja que els gossos poden notar clivelles i el gel prim.\n_START_SECTION_\nRecerca\n_START_PARAGRAPH_\nCada any, els cient\xc3\xadfics de 27 nacions diferents dirigeixen experiments no reprodu\xc3\xafble en cap altre lloc al m\xc3\xb3n. Durant l\'estiu m\xc3\xa9s de 4.000 cient\xc3\xadfics operen les bases d\'investigaci\xc3\xb3; aquest nombre disminueix a gaireb\xc3\xa9 1.000 a l\'hivern. L\'estaci\xc3\xb3 McMurdo \xc3\xa9s capa\xc3\xa7 d\'allotjar m\xc3\xa9s que 1.000 cient\xc3\xadfics, visitants, i turistes._NEWLINE_Els investigadors inclouen bi\xc3\xb2legs, ge\xc3\xb2legs, oceanogr\xc3\xa0fs, f\xc3\xadsics, astr\xc3\xb2noms, glaci\xc3\xb2logs, i meteor\xc3\xb2logs. Els ge\xc3\xb2logs estudien les les plaques tect\xc3\xb2niques, meteorits de l\'espai exterior, i recursos provinents del desgel del supercontinent Gondwana. Els glaci\xc3\xb2legs a l\'Ant\xc3\xa0rtida s\'ocupen de l\'estudi de la hist\xc3\xb2ria i din\xc3\xa0mica del gel flotant, la neu de temporada, glaciars, i les capes de gel. Els bi\xc3\xb2legs, a m\xc3\xa9s d\'examinar la fauna, estudien com afecten les dures temperatures i la pres\xc3\xa8ncia humana en l\'adaptaci\xc3\xb3 i superviv\xc3\xa8ncia d\'una \xc3\xa0mplia varietat d\'organismes. Els metges han fet descobertes sobre la difusi\xc3\xb3 dels virus i la resposta del cos a temperatures estacionals extremes. Els astrof\xc3\xadsics a l\'Estaci\xc3\xb3 Amundsen-Scott estudien la c\xc3\xbapula celestial i radiaci\xc3\xb3 c\xc3\xb2smica de fons. Moltes observacions astron\xc3\xb2miques es fan millor des de l\'interior d\'Ant\xc3\xa0rtida que des de moltes altres localitzacions a causa de l\'alta elevaci\xc3\xb3, que comporta una atmosfera m\xc3\xa9s prima, temperatures baixes que minimitzaen la quantitat de vapor d\'aigua a l\'atmosfera, i l\'abs\xc3\xa8ncia de contaminaci\xc3\xb3 lum\xc3\xadnica, aconseguint una visi\xc3\xb3 espacial m\xc3\xa9s clara que a cap altre lloc de la Terra. El gel ant\xc3\xa0rtic serveix tant d\'escut com de mitj\xc3\xa0 de detecci\xc3\xb3 per al m\xc3\xa9s gran telescopi de neutrino del m\xc3\xb3n, constru\xc3\xaft 2 quil\xc3\xb2metres m\xc3\xa9s al sud de l\'estaci\xc3\xb3 Amundsen-Scott. _NEWLINE_Des dels anys 1970, un focus important d\'estudi ha estat la capa d\'oz\xc3\xb3 a l\'atmosfera al damunt de l\'Ant\xc3\xa0rtida. El 1985, tres cient\xc3\xadfics brit\xc3\xa0nics que treballaven en dades recopilades a l\'Estaci\xc3\xb3 Halley a la barrera de gel Brunt varen descobrir l\'exist\xc3\xa8ncia d\'un forat en aquesta capa. El 1998 les dades d\'un sat\xc3\xa8l\xc2\xb7lit de la NASA mostraven que el forat a la capa d\'oz\xc3\xb3 Ant\xc3\xa0rtica era m\xc3\xa9s gran que el previst, amb una dimensi\xc3\xb3 de 27 million de km\xc2\xb2. Finalment es va determinar que la destrucci\xc3\xb3 de l\'oz\xc3\xb3 era provocada pels clorofluorocarburs em\xc3\xa8ssos per productes humans. Amb la prohibici\xc3\xb3 dels CFCs en el Protocol de Montreal de 1989, es creu que el forat d\'oz\xc3\xb3 s\'anir\xc3\xa0 tancant en els propers cinquanta anys.\n_START_SECTION_\nEstaci\xc3\xb3 cient\xc3\xadfica Polar Princesa Elisabeth\n_START_PARAGRAPH_\nEl 6 de setembre de 2007 la Fundaci\xc3\xb3 Polar Internacional amb seu a B\xc3\xa8lgica va presentar l\'Estaci\xc3\xb3 Princesa Elisabeth, la primera estaci\xc3\xb3 cient\xc3\xadfica polar del m\xc3\xb3n amb zero emissions ubicada a l\'Ant\xc3\xa0rtida per a la investigaci\xc3\xb3 del canvi clim\xc3\xa0tic. Amb un cost de 16,3 milions de d\xc3\xb2lars, l\'estaci\xc3\xb3 prefabricada, que \xc3\xa9s part de l\'Any Polar Internacional, va ser transportada al Pol Sud des de B\xc3\xa8lgica al novembre de 2008 per controlar la salut de les regions polar. L\'explorador polar Belga Alain Hubert va manifestar: \xc2\xabAquesta base ser\xc3\xa0 la primera de la seva classe en produir zero emissions, sent un model \xc3\xbanic de com s\'hauria de consumir energia a l\'Ant\xc3\xa0rtic.\xc2\xbb Johan Berte \xc3\xa9s el l\xc3\xadder de l\'equip de disseny de l\'estaci\xc3\xb3 i director del projecte que centra la investigaci\xc3\xb3 en la climatologia, la glaciologia i la microbiologia.\n_START_SECTION_\nMeteorits\n_START_PARAGRAPH_\nEls meteorits de l\'Ant\xc3\xa0rtida s\xc3\xb3n una important \xc3\xa0rea d\'estudi dels primers materials formats al sistema solar; es creu que molts provenen d\'asteroides, per\xc3\xb2 alguns es poden haver originat a planetes m\xc3\xa9s grans. Els primers meteorits es van trobar el 1912. El 1969, una expedici\xc3\xb3 japonesa descobria nou meteorits. La majoria d\'aquests meteorits han caigut en l\'\xc3\xbaltim un mili\xc3\xb3 anys. El moviment de les capes de gel tendeix a concentrar els meteorits en localitzacions est\xc3\xa0tiques com serralades, on l\'erosi\xc3\xb3 e\xc3\xb2lica els porta a la superf\xc3\xadcie despr\xc3\xa9s de segles d\'estar sota la neu acumulada. Comparats amb meteorits recollits a regions m\xc3\xa9s temperades de la Terra, els meteorits Ant\xc3\xa0rtics estan millor conservats. _NEWLINE_Aquesta important recollida de meteorits permet una millor comprensi\xc3\xb3 dels diferents tipus de meteorit del sistema solar i com es relacionen els meteorits amb els asteroides i amb els cometes. S\'han trobat nous tipus de meteorits i meteorits rars. Entre aquests hi ha peces de la Lluna i probablement de Mart, expulsades per impactes. Aquests esp\xc3\xa8cimens, especialment l\'ALH84001 descobert per ANSMET, s\xc3\xb3n en el centre de la controv\xc3\xa8rsia sobre l\'evid\xc3\xa8ncia de possible vida microbiana a Mart. Com que els meteorits a l\'espai absorbeixen i enregistren radiaci\xc3\xb3 c\xc3\xb2smica, el temps transcorregut des que el meteorit va arribar a la Terra pot ser determinat mitjan\xc3\xa7ant estudis de laboratori. Aquest temps o edat de resid\xc3\xa8ncia terrestre d\'un meteorit representa m\xc3\xa9s informaci\xc3\xb3 \xc3\xbatil en estudis mediambientals de les capes de gel ant\xc3\xa0rtic. _NEWLINE_El 2006, un equip d\'investigadors de la Universitat Estatal d\'Ohio va utilitzar c\xc3\xa0lculs gravitacionals del sat\xc3\xa8l\xc2\xb7lit de la NASA GRACE per a descobrir el cr\xc3\xa0ter de la Terra de Wilkes de 480 km d\'amplada, format probablement fa uns 250\xc2\xa0milions d\'anys.\n_START_SECTION_\nReducci\xc3\xb3 de l\'oz\xc3\xb3 Ant\xc3\xa0rtic\n_START_PARAGRAPH_\nHi ha un gran forat a la capa d\'oz\xc3\xb3 sobre l\'Ant\xc3\xa0rtida que va ser detectat pels cient\xc3\xadfics el 1973 i encara continua creixent. S\'atribueix a les emissions de clorofluorocarburs o CFCs a l\'atmosfera, que descomponen l\'oz\xc3\xb3 en altres gasos.\n_START_SECTION_\nTractat ant\xc3\xa0rtic\n_START_PARAGRAPH_\nEl Tractat Ant\xc3\xa0rtic considera dues classes de membres: els consultius o de ple dret (amb veu, vot i veto en la presa de decisions vinculades a l\'espai austral) i els membres no consultius, o "adherents", anomenats tamb\xc3\xa9 "observadors" (que compten nom\xc3\xa9s amb el dret a opinar)._NEWLINE_Mitjan\xc3\xa7ant aquest tractat internacional, que data de 1959, els pa\xc3\xafsos es comprometen a no extreure minerals (urani, or, carb\xc3\xb3, coure, hidrocarburs) durant 50 anys. Actualment, donades les seves dif\xc3\xadcils condicions, la seva explotaci\xc3\xb3 mineral no \xc3\xa9s rendible. Tampoc es permeten les proves d\'armament o altres activitats de militars que no sigui l\'ajut a les activitats cient\xc3\xadfiques o qualsevol altre de car\xc3\xa0cter pac\xc3\xadfic.'